ཉེ་སྔོན་སྲིད་སྐྱོང་གི་ལས་ཁུར་དམ་འབུལ་ཞུས་པའི་མཛད་སྒོའི་སྐབས་ྋགོང་ས་ྋསྐྱབས་མགོན་ཆེན་པོའི་བཀའ་སློབ་ཕེབས་སྙིང་དུ་འཕྲལ་སེལ་དགོས་པ་ཆུང་ངུ་ཞིག་ལ་དམིགས་ནས་ཆོས་ལུགས་འཐེན་འཁྱེར་ལྟ་བུ་དང༌།ལུང་ཚན་གྱི་འཐེན་འཁྱེར་ལྟ་བུ་བྱས་ན་ཡག་པོ་རྩ་བ་ནས་མེད།ང་ཚོ་ཆོལ་ཁ་གསུམ་པོ་འདི་སྐྱིད་ན་སྐྱིད་གཅིག་དང༌།སྡུག་ན་སྡུག་གཅིག་བྱས་ནས་ང་ཚོ་སྐྱིད་སྡུག་མཉམ་མྱོང་བྱས་ནས་ཡིན་མ་གཏོགས།ཆོལ་ཁའི་དབྱེ་བ་ཕྱེས་ནས་དེ་འདྲ་ནམ་ཡང་མི་ཡོང་བ་ཞིག་བྱེད་དགོས་པ་ཁྱེད་རང་ཚོ་ཚང་མས་སེམས་ནང་ཞོག་དགོས།འགོ་འཁྲིད་མཁན་ཚོས་འདི་སེམས་ནང་ཞོག་དགོས།ལས་ཀ་བྱེད་མཁན་ཚོས་ཀྱང་འདི་སེམས་ནང་ཞོག་དགོས།མི་མང་ཚོས་ཀྱང་འདི་སེམས་ནང་ཞོག་དགོས།ཞེས་དང༌།ཡང་ཆོས་བརྒྱུད་དང་ཆོལ་ཁའི་འཐེན་འཁྱེར་སོགས་ནམ་ཡང་མ་བྱེད་ལ།གལ་ཏེ་ང་ལ་གྲོགས་པོའི་འདུ་ཤེས་ཕྲན་བུ་ཞིག་ཡོད་ན་དེ་ཁ་ལ་ཉན་དགོས།ཞེས་སེམས་འགུལ་ཐེབས་དགོས་པའི་བཀའ་སློབ་ནན་པོ་ཕེབས་ཡོད།དེ་མཚུངས་ཉེ་ཆར་ྋགོང་ས་ྋསྐྱབས་མགོན་ཆེན་པོ་མཆོག་ནས་ཨ་རི་ཁུལ་དུ་གནས་སྡོད་བོད་མི་རྣམས་ལ་བཀའ་སློབ་སྩལ་སྐབས་བར་སྐབས་ང་ཚོས་འོས་བསྡུའི་ལས་རིམ་སྐབས་ཨ་རི་དང་རྒྱ་གར་གྱི་ཆབ་སྲིད་པ་ཚོའི་ལས་ཟློས་ཕྲན་བུ་བྱས་ཡོད།ཁ་ཐུག་དེར་ཐལ་འཚུབ་ཕྲན་བུ་ལངས་སོང་ཡང༌།ད་ཆ་ཐལ་འཚུབ་ཚང་མ་འཇགས་བསྡད་ཡོད།ནམ་མཁའ་གཡའ་དག་དང་ས་གཞི་རྡུལ་དག་ཡིན།ཁྱེད་རང་ཚོ་ཚང་མ་བློ་བདེ་པོ་བྱོས།ངོས་རང་ཆ་བཞག་ན་ཁ་སང་སྨན་བཅོས་ལ་ཕྱིན་རྗེས་སྨན་པས་གཟུགས་པོའི་མ་རྩ་ཧ་ཅང་ཡག་པོ་འདུག་ཟེར་བྱུང༌།སྨན་བཅོས་བྱེད་རྒྱུ་ལས་སླ་པོ་བྱུང༌།ངོས་རང་བདེ་ཐག་ཆོད་ཡོད་ཅེས་དང་།ཆོལ་གསུམ་མཐུན་བསྒྲིལ་ནི་མེད་དུ་མི་རུང་བ་ཡིན་པས་མཐུན་བསྒྲིལ་བྱེད་དགོས།ཞེས་བཀའ་སློབ་གཟབ་ནན་སྩལ་ཡོད།